London - dan pre kraljevskog venčanja 
Očekuje se da će više od pola miliona ljudi u petak ispuniti ulice Londona da bi pozdravilo novovenčani kraljevski par.
Grupe svečano raspoloženih gradjana, od kojih neki “kampuju” pod malim šatorima sa istaknutom britanskom zastavom, počele su da se okupljaju u Londonu u iščekivanju venčanja britanskog princa Vilijama i Kejt Midlton. Vilijam i Kejt venčaće se u petak, 29. aprila, u Vestminsterskoj opatiji, što je najveće kraljevsko venčanje održano u Britaniji od venčanja princa Čarlsa i ledi Dajane 1981. Mladi par izjavio je da je “neverovatno ganut” izlivima naklonosti prema njima od kada su, u novembru, objavili svoju veridbu, i zahvalili su javnosti što učestvuje u proslavi dogadjaja za koji se nadaju da će biti jedan od najsrećnijih dana u njihovom životu. Ljudi iz svih krajeva sveta, koji su stigli u London u nadi da će, bar na trenutak, videti članove kraljevske porodice i poznate ličnosti, ispunili su ulice uzbudjenjem, šeširima, balonima i transparentima u čast Vilijama i Kejt. Očekuje se da će više od pola miliona ljudi u petak ispuniti ulice Londona da bi pozdravilo novovenčani kraljevski par, a prema drugoj proceni, oko dve milijarde ljudi širom sveta pratiće venčanje preko interneta ili drugih medija. Oko 5.000 policajaca ima zadatak da pažljivo motri na masu, i održava red. Objavljen je i ekskluzivni spisak 1.900 ljudi pozvanih da prisustvuju ceremoniji u opatiji, ali je broj zvanica smanjen kada je postalo jasno da najmanje dvoje gostiju više nije dobrodošlo. Britanski Forin Ofis u četvrtak je povukao poziv sirijskom ambasadoru, pozivajući se na nedavne napade sirijskih snaga bezbednosti na civile. Ranije ove nedelje, prestolonaslednik Bahreina Salman al-Kalifa, odlučio je da ne prisustvuje venčanju zbog ogorčenja koje je izazvala oštra reakcija njegove zemlje na demonstracije protiv vlade. Inače, detalji o venčanici Kejt Midlton i dalje su tajna, ali je objavljen program venčanja u kojem se otkriva da Midlton, u svom zavetu, neće obećati da će “slušati” princa Vilijama, kao što tradicionalno glasi zavet, ali se umesto toga zavetuje da će ga “voleti, čuvati, i poštovati.” Širom Britanije organizovane su na hiljade uličnih proslava, a britanski meterolozi predvidjaju mešavinu kiše i sunca za sutrašnji dan. Princ Vilijam i njegova nevesta putovaće od opatije do Bakingemske palate u “staklenoj kočiji” ako bude padala kiša, a ukoliko vreme bude vedro, voziće se u otvorenoj kočiji.